મહાભિયોગ: ચેલમેશ્વર નહીં પરંતુ અન્ય પાંચ જજ કરશે સુનાવણી
નવગુજરાત સમય | Publish Date: May 7 2018 10:55PM
CJI દીપક મિશ્રા વિરુદ્ધ મહાભિયોગની અરજીની સુનાવણી જસ્ટિસ ચેલમેશ્વર સહિતના પાંચ સીનિયર જજની બેન્ચ નહીં કરે
ચીફ જસ્ટિસ દીપક મિશ્રા સામે મહાભિયોગની માગને રાજ્યસભાના અધ્યક્ષે રદ કરવાની બાબતને કોંગ્રેસના બે રાજ્યસભાના સાંસદોએ સુપ્રીમ કોર્ટમાં પડકારી છે. સુપ્રીમ કોર્ટના જસ્ટિસ એકે સીકરીની અધ્યક્ષતા હેઠળની પાંચ જજોની બંધારણિય બેન્ચ આ મુદ્દે મંગળવારે સુનાવણી કરશે. ખાસ વાત એ છે કે આ બેન્ચમાં ચીફ જસ્ટિસ સહિત પાંચેય જજ સીનિયર મોસ્ટ જજ નથી.
સોમવારે આ મુદ્દો કોર્ટ નંબર બેમાં જસ્ટિસ જે ચેલમેશ્વરની કોર્ટમાં કપિલ સિબ્બલે ઉઠાવ્યો હતો. જસ્ટિસ ચેલમેશ્વરે જણાવ્યું હતું કે મંગળવારે જોઈશું, પરંતુ મોડી સાંજે સુપ્રીમ કોર્ટનું લિસ્ટ જાહેર થઈ ગયું હતું. જે મુજબ આ મુદ્દે સુનાવણી જસ્ટિસ એકી સીકરી, જસ્ટિસ એસએ બોબડે, જસ્ટિસ એન વી રમના, જસ્ટિસ અરૂણ મિશ્રા અને જસ્ટિસ એકે ગોયલની બેન્ચ કરશે.
જસ્ટિસ ચેલમેશ્વરે મેટર કાલે જોઈશએ તેમ જણાવ્યું હતું પણ…
રાજ્યસભાના સાંસદ પ્રતાપ સિંહ બાજવા અને તમામ અરજકર્તાએ ચીફ જસ્ટિસ પર મહાભિયોગના પ્રસ્તાવને મંજૂરી માટે જસ્ટિસ જે ચેલમેશ્વરની કોર્ટમાં અરજી દાખલ કરી હતી. તેમની માંગ છે કે ત્રણ સભ્યોની કમિટી રચી ચીફ જસ્ટિસ વિરુદ્ધ લગાવાયેલા આક્ષેપોની તપાસ કરવામાં આવે. આ મુદ્દે જસ્ટિસ ચેલમેશ્વરે જણાવ્યું હતું કે મેટર સાંભળવી કે નહીં, તેના પર મંગળવારે વિચાર થશે, જો કે સાંજે જ લિસ્ટ આવી ગયું હતું. ઉલ્લેખનીય છે કે ચીફ જસ્ટિસ વિરુદ્ધ રોસ્ટર મામલે જસ્ટિસ ચેલમેશ્વર સહિત ચાર સીનિયર મોસ્ટ જજોએ જ પ્રેન્સ કોન્ફરન્સ યોજી હતી.
ઉપરાષ્ટ્રપતિએ પ્રસ્તાવ ફગાવી દીધો હતો
રાજ્યસભાના અધ્યક્ષ અને ઉપરાષ્ટ્રપતિ વેંકૈયા નાયડૂએ વિપક્ષનો મહાભિયોગના પ્રસ્તાવની નોટિસને 23 એપ્રિલે ફગાવતા જણાવ્યું હતું કે ચીફ જસ્ટિસ વિરુદ્ધ લગાવાયેલા આક્ષેપો અસ્પષ્ટ અને શંકા પર આધારિત છે. પ્રસ્તાવ રદ થતા કોંગ્રેસના નેતા અને પૂર્વ કાયદા મંત્રી કપિલ સિબ્બલે જણાવ્યું હતું કે ઉપરાષ્ટ્રપતિએ ઉતાવળવમાં પ્રસ્તાવને રદ કરી દીધો છે.
સિબ્બલનો તર્ક
આ મુદ્દે કપિલ સિબ્બલે જણાવ્યું કે માસ્ટર ઓફ રોસ્ટર અંગે જે નિર્ણય છે તે તેમની જાણમાં છે પરંતુ મહાભિયોગ પ્રસ્તાવ ચીફ જસ્ટિસ વિરુદ્ધ છે જેથી ચીફ જસ્ટિસ સામે આ મુદ્દો ના ઉઠાવી શકાય અને તેથી આ સૌથી સીનિયર જસ્ટિસની બેન્ચમાં મુદ્દો ઉઠાવવામાં આવ્યો છે. સિબ્બલે જણાવ્યું કે પોતાના જ સંદર્ભના કેસની સુનાવણી એ જજ ના કરી શકે જેની વિરુદ્ધ આક્ષેપ કર્યો હોય. અમે આ મુદ્દે વહેલી તકે સુનાવણી માટે કેસ લિસ્ટ કરાવવા માંગ કરી રહ્યા છીએ. ચીફ જસ્ટિસને કેસ લિસ્ટ કરવા ના કહી શકાય જેથી બીજા સૌથી સીનિયર જજ સામે મુદ્દો ઉઠાવવામાં આવ્યો છે.
જસ્ટિસ ચેલમેશ્વરની આગેવાની હેઠ‌‌ળની બેન્ચને સિબ્બલે જણાવ્યું કે પ્રથમ વખત આવી સ્થિતિ સર્જાઈ છે. આવી સ્થિતિ અગાઉ ક્યારેય ના સર્જાઈ હોવાથી ન્યાયિક રિવ્યૂની પણ જરૂર છે. ત્યારે જસ્ટિસ કૌલે પૂછ્યું હતું કે શું અરજીની નોંધણી થઈ ગઈ છે અર્થાત નંબર મળી ગયો છે ત્યારે સિબ્બલે જણાવ્યું કે અરજી રજીસ્ટ્રીમાં દાખલ થઈ છે, પણ તેઓ રજીસ્ટ્રેશ કરાવવાની ઈચ્છા નથી ધરાવતા. સિબ્બલે જણાવ્યું કે 45 વર્ષથી તેઓ વકીલાત કરે ચે. આ મામલે ચીફ જસ્ટિસ પાસેથી રજીસ્ટ્રાર નિર્દેશ ના લઈ શકે. અરજી પર ક્યારે સુનાવણી થશે તે જોવાની જરૂર છે.